Når en storm tager femten meter af kysten og ødelægger flere kystnære huse, skal borgerne selv betale regningen for at sikre kysten mod skaderne. Men når den efterfølgende oversvømmelse som følge af stormen ødelægger bygninger og arealer på Fyn og Sjælland, så dækkes skaderne af Stormrådets særlige stormflodsfond. Og det er urimelig forskelsbehandling, mener Hjørring Kommunes borgmester Arne Boelt (Soc. dem.). - Lad os nu se det her i et helhedsperspektiv. Det handler om at se kyststrækningerne i én sammenhæng for det hele hænger jo sammen, lyder det fra borgmesteren. Sammen med kolleger og embedsmænd fra kommunen var han torsdag på besigtelse langs med vestkysten, hvor stormen har hærget de seneste uger.  Ved Lønstrup er strandstien fuldstændigt væk, ved Maarup Kirke er store dele af skrænten skredet ned og ved Nørlev strand er hele nedkørslen og p-pladsen forsvundet ud i havet. Samlet set skader, der vil koste millioner af kroner at rette. - Det er rigtigt mange penge, som skal til. Derfor vil det være fint, om man kunne se på det her i et lidt større perspektiv og så arbejde med et mere helhedsorienteret projekt, så vi ikke skal lave det hele om igen efter næste storm, lyder det fra direktør for Teknik & Miljø i Hjørring Kommune Andreas Buus. Han bakkes op af sin borgmester, der mener at politikerne på Christiansborg må komme ind i kampen. - Enhedslistens forslag om at lave et Kystsikringsråd, der skal arbejde med det her på lige fod med Stormrådet og oprette en kystsikringsfond, som alle betaler til, er en god idé. Det vil gøre det her mere ligeligt og fair, men det kræver at vore kolleger på Christiansborg kommer ind i kampen, slutter borgmesteren.

Opsummering:
Reglerne om kystsikring forskelsbehandler Øst- og Vestdanmark mener borgmester i Hjørring Kommune Arne Boelt.